Nordjyllands Beredskab i Jammerbugt Kommune blev fredag omkring klokken 11 kaldt ud til en brand i en landejendom på Attrupvej i Attrup ved Brovst. En vaskemaskine var, på grund af fejl i elektronikken, brudt i brand, men på grund af snarrådige hjemmehjælpere nåede branden aldrig at udvikle sig til noget større, og den ældre mand, der bor på stedet, blev reddet ud af huset i sin kørestol, uden at blive udsat for røg. - Hjemmehjælperne fik slukket for strømmen til vaskemaskinen og derfor nåede branden aldrig rigtig at udvikle sig. Den slukkede nærmest sig selv, da først tilslutningen var væk, og vi kunne faktisk nøjes med at bruge en håndbruser til at slukke det sidste, fortæller indsatsleder ved Nordjyllands Beredskab Ole Leonhard. - De to hjemmehjælpere handlede hurtigt, og de har fået stor ros for deres indsats. Det kunne sagtens have udviklet sig til noget større, hvis ikke de var trådt til, slutter indsatslederen.

Opsummering:
To hjemmehjælpere får stor ros for deres snarrådige indsats i en ældre mands hjem.